تاکاہیرو شیرائیشی

تاکاہیرو شیرائیشی (جاپانی: 白石隆浩 شیرائیشی تاکاہیرو؛ 9 اکتوبر 1990ء – 27 جون 2025ء) جاپانی سلسلہ وار قاتل اور جنسی درندہ تھا۔ وہ اپنے جرم کے وقت ”ٹوئٹر قاتل“ (ٹوئٹر کِلر) کے نام سے معروف ہوا جیسا کہ بیشتر میڈیا خبروں میں اس کا ذکر کیا گیا۔ اگست سے اکتوبر 2017ء کے درمیان اس نے زاما، جاپان میں نو افراد کو قتل کیا جن میں آٹھ نوجوان لڑکیاں شامل تھیں جن میں تین ہائی اسکول کی طالبات بھی تھیں۔

 پس منظر 
شیرائیشی ٹوکیو کے مشہور بازار حسن  میں ایسے دلال کے طور پر کام کرتا تھا جو عورتوں کو جنسی صنعت میں لانے کا کام کرتا۔ مقامی لوگ اسے ”ڈراؤنا دَلّا“ قرار دیتے تھے۔ اگست 2017ء میں وہ کاناگاوا کے علاقے زاما میں ایک اپارٹمنٹ میں منتقل ہوا۔

ٹوئٹر پر وہ ان افراد کو گھر بلاتا جو خود کشی کے خواہاں ہوتے تھے۔ وہ انھیں کہتا کہ وہ یا تو ان کی خود کشی میں مدد کرے گا یا ان کی موت کا تماشا دیکھے گا۔ ایک دوست کے مطابق وہ بچپن میں اسکول کے ساتھیوں کے ساتھ گلا گھونٹنے والے کھیل کھیلتا تھا اور اس کے بیشتر مقتولین کی لاشوں پر گلا گھونٹنے کے نشانات پائے گئے۔

 تفتیش اور گرفتاری 
تصغیر| اپارٹمنٹ کی عمارت جہاں لاشیں ملی تھیں۔
متاثرہ لڑکیوں میں سے ایک کی گمشدگی پر اس کے بھائی نے ذاتی طور پر تحقیقات کا آغاز کیا۔  ایک خاتون جسے صرف ”یومی“ کے نام سے جانا جاتا ہے اس نے شیرائیشی سے جعلی ملاقات طے کر کے پولیس کو شامل کیا۔

پولیس جب اپارٹمنٹ پہنچی تو اس سے گمشدہ لڑکی کے بارے میں پوچھا۔ شیرائیشی نے اشارہ دیا کہ وہ فریز میں ہے۔ اپارٹمنٹ سے نو لاشوں کے اعضا برآمد ہوئے۔ تین کولر بکسوں اور پانچ بڑے اسٹوریج بکسوں میں انسانی سروں، بازوؤں اور ٹانگوں کے ٹکڑے ملے۔ پڑوسیوں نے بدبو کی شکایت کی تھی۔ کچھ انسانی اعضا وہ کچرے میں پھینک چکا تھا جو ریسائیکلنگ کے ساتھ جا چکے تھے۔ ان نو مقتولین میں آٹھ عورتیں اور ایک مرد شامل تھے جن کی عمریں 15 سے 26 سال کے درمیان تھیں۔

پولیس نے تصدیق کی کہ شیرائیشی نے 23 اکتوبر 2017ء کو گمشدہ لڑکی کے ساتھ چہل قدمی کی تھی۔ شیرائیشی نے اعتراف کیا کہ اس نے نو افراد کو قتل اور ان کی لاشوں کے ٹکڑے کیے۔ زیادہ تر متاثرین وہ عورتیں تھیں جو خود کُشی پر آمادہ تھیں؛ شیرائیشی نے کبھی ان سے خود کشی میں مدد کا وعدہ کیا اور دوسروں کے ساتھ مل کر مرنے کی تجویز دی۔ اس نے قتل انجام دینے سے قبل اپنے والد سے کہا تھا کہ اس کی زندگی کا کوئی مطلب نہیں۔ اس کا دعویٰ تھا کہ اس نے جنسی خواہش اور مالی فائدے کے لیے قتل کیے۔ مرد مقتول کو اس لیے قتل کیا کہ وہ ان عورتوں میں سے ایک کو تلاش کر رہا تھا۔

 مقدمہ اور پھانسی 
شیرائیشی کے وکلا کا موقف تھا کہ زیادہ تر متاثرین نے اپنی مرضی سے موت قبول کی لیکن شیرائیشی نے 1 اکتوبر 2020ء کو عدالت میں نو قتلوں کا اقرار کر لیا۔ 15 دسمبر 2020ء کو اسے سزائے موت سنائی گئی اور اس نے اپیل نہ کرنے کا فیصلہ کیا۔ جنوری 2021ء میں اسے حتمی طور پر سزا سنائی گئی اور بالآخر اسے 27 جون 2025ء کو پھانسی دے دی گئی۔

 حوالہ جات 

زمرہ:اکیسویں صدی کے جاپانی مجرمین
زمرہ:اکیسویں صدی میں جاپان سے سزائے موت یافتہ شخصیات
زمرہ:بچوں کے جاپانی قاتل
زمرہ:ٹویٹر
زمرہ:جاپان سے سزائے موت بذریعہ پھانسی پانے والے
زمرہ:جاپان میں خواتین کے خلاف تشدد
زمرہ:جاپانی مرد مجرمین
زمرہ:عصمت دری کرنے والے جاپانی
زمرہ:کمپیوٹر مجرمین
زمرہ:1990ء کی پیدائشیں
زمرہ:2025ء کی وفیات